b'\n_START_ARTICLE_\nJo\xc5\xbeef Zupan\n_START_SECTION_\n\xc5\xbdivljenje in delo\n_START_PARAGRAPH_\nZupana so po kon\xc4\x8dani normalki v Celovcu (1821-1824) poslali v ljubljansko semeni\xc5\xa1\xc4\x8de, kjer je obiskoval gimnazijo (1824-1829), filozofijo (1830\xe2\x80\x931832) ter od 1832\xe2\x80\x931836 \xc5\xa1tudiral teologijo in bil 1836 posve\xc4\x8den v duhovnika. Kaplan je bil v Stari Cerkvi na Ko\xc4\x8devskem, Tr\xc5\xbei\xc4\x8du, od 1838 v Ljubljani pri sv. Jakobu, hkrati tudi nem\xc5\xa1ki pridigar, 1840\xe2\x80\x931842 v \xc5\xa0entvidu pri Ljubljani in 1842\xe2\x80\x931853 v ljubljanski stolnici. Leta 1853 je postal kanonik, 1855 stolni \xc5\xbeupnik, 1870 stolni dekan in 1876 stolni pro\xc5\xa1t. Za 400-letnico ljubljanske \xc5\xa1kofije je 1859/1860 temeljito prenovil stolnico, kar je popisal v rokopisu Vormerk-Buch. Kot stolni pro\xc5\xa1t je po arhivskih virih razlo\xc5\xbeil del zgodovine ljubljanske \xc5\xa1kofije v polemi\xc4\x8dni knjigi Das Verh\xc3\xa4ltnis d. Domprobstei Laibach zur Probstei-Stadtpfarre Radmannsdorf in Oberkrain izdano v samozalo\xc5\xbebi (1884). Zalo\xc5\xbeil je slovenski prevod nabo\xc5\xbenih knjig \xc5\xa1kofa J. Zwergerja: Sveto leto 1875 (dve razl. izdaji) ter Nar lep\xc5\xa1i \xc4\x8dednost in nar ger\xc5\xa1i pregreha (1879)._NEWLINE_V liberalni ljubljanski javnosti je odmevala Zupanova pridiga 25. marca 1868 v zvezi s spremembo konkordata 1867 Predigt am Feste d. Verk\xc3\xbcndigung. S prodajo te knji\xc5\xbeice je pomagal cerkvi v rojstni Kropi.'